**НАРОДНО ЧИТАЛИЩЕ “ИСКРА- 1921” – КАЛОЯНОВО**

**п.к. 4173 пл.”Възраждане” № 6**

**тел. 0888/134-100**

**e-mail:** **iskra\_kaloianovo@abv.bg**

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**О Т Ч Е Т**

**за работата на читалището през 2021 година**

**І. ФИНАНСОВ ОТЧЕТ**

|  |  |
| --- | --- |
| **Показател** | **Стойност** |
| **Приходи общо:** | **75 778,74** |
| *В т.ч. от: Държавна субсидия* | 51 678,00 |
| *Дофинансиране от община Калояново* | 11 500,00 |
|  *Собствени приходи* | 12 600,74 |
| * *Членски внос*
 | *252,50* |
| * *Ксерокс услуги*
 | *61,05* |
| * *Наеми*
 | *60,00* |
| * *Рента*
 | *594,96* |
| * *Такси*
 | *10 557,00* |
| * *Дарения*
 | *-* |
| * *Концертна дейност*
 | *-* |
| * *Други*
 | *1075,23* |
| **Разходи общо:** | **69 318,49** |
| * *ФРЗ и осигуровки*
 | *39 853,59* |
| * *Наем, отопление, ВиК*
 |  *3 864,95* |
| * *Интернет*
 | *143,88* |
| * *Книги, абонамент*
 | *3 456,78* |
| * *Участие във фести-вали и Летен лагер*
 | *15 987,00* |
| * *Канцеларски и стопански*
 | *467,29* |
| * *ДМА и КМР*
 | *985,00* |
| * *Външни услуги*
 | *4 560,00* |

**ІІ. БИБЛИОТЕЧНА ДЕЙНОСТ**

През изтеклата година в централната общинска библиотека са регистрирани 144 потребители, а броят на заетите библиотечни документи възлиза на 2592. В сравнение с 2020 година, броят на тези показатели бележи незначително увеличение – съответно на читателите – със седем, а на заетите библиотечни документи – с тридесет.

Реално, броят на потребителите и заетите документи е доста по-голям. През последните години се наблюдава тенденция един човек да се регистрира като потребител и заплати съответната такса, но винаги да взема библиотечни документи за още няколко души, които да спестят по 3 (когато са пенсионери или безработни) или 5 лева (ако имат доходи). Повсеместно явление е и дадена книга да се чете от колегите в работата или от съседите, които, в повечето случаи, не намират време или нямат желание да се регистрират като потребители.

Втора година библиотеката работи в условията на ограничения, наложени заради коронавируса. Това обстоятелство, естествено, се отрази изключително негативно върху дейността ни. Рязко намаля броят на потребителите – ученици от всички образователни степени. С преминаването към дистанционно обучение като че ли изчезна желанието им да ползват допълнителни източници на информация в помощ на учебния процес. Паралелно с това и малко от преподавателите посещаваха библиотеката. Чувствително намаля и броят на заеманите периодични издания, основно „Рики Кандидат-гимназист” и „Рики Гимназист”, както и на направените справки.

Три пъти гостувахме онлайн по проектни дейности по време на дистанционното обучение в четвърти клас. Въпреки старанието и подготовката ни, резултатът беше далеч от очакванията. Единственото положително обстоятелство по време на дистанционното обучение е фактът, че много често по време на тестови задачи, класни и контролни задания, в библиотеката идваха ученици и ги решавахме съвместно онлайн. За това допринесе възможността да ползват нашата качествена интернет връзка и компютрите ни. Въведените ограничения от 21 октомври провалиха реализацията на едно прекрасно състезание между два класа по повод Деня на народните будители. Бяхме подготвили много атрактивни задачи и въпроси, дори закупихме награди, но не можахме да го осъществим. Имаме уговорката да го направим през месец май настоящата година.

За улеснение на възрастните читатели въведохме практиката на телефонни и онлайн заявки за желани заглавия и автори. В повечето случаи при такива заявки ние осъществявахме посещения по домовете или работните места на потребителите.

Най-голям процент от заетите библиотечни документи заема художествената литература. Това е обяснимо, с оглед тематиката на новите постъпления. Като общообразователна читалищна библиотека с ограничени финансови възможности не сме в състояние да закупуваме научно-популярна литература в такъв размер, в какъвто са желанията ни. Ориентир в тази посока са интересите и търсенията на потребителите. По тази причина закупуваме най-често книги от 1 и 9 отдел. Тъй като детският ни фонд е сравнително добре окомплектован, по-голямо внимание през изтеклата година отделихме на литературата за възрастни. През 2021 година библиотеката кандидатства и беше одобрена от Министерството на културата по програмата „Българските библиотеки – съвременни центрове за четене и информираност”. С получените средства закупихме 89 нови библиотечни документи на стойност 1075, 32 лв. Придобитите книги са предимно заглавия от учебно-помощна и художествена литература, от които библиотеката се нуждае в значителна степен. Благодарение на оказаната финансова подкрепа от Министерството на културата доокомплектовахме фонда с търсени заглавия, които и с такива от поредици, които не притежавахме в цялост. Тъй като потребителите бяха запознати с факта, че сме одобрени по проекта на МК, с нетърпение очакваха реализацията му. Само в рамките на няколко дни, над две трети от новите книги вече бяха заети. Обичайно през ноември и декември няма много посещения, но през 2020 г. в този период библиотеката се превърна в едно от най-посещаваните места в селото ни. А броят и на посещенията, и на заетите документи значително нарасна.

Библиотеката е основен организатор и реализатор на мероприятията в Детския дневен център по проекта на фондация Лале „Слънцето свети за всички”. Всеки четвъртък до края на юли, а от октомври – всяка сряда се организират интересни игри, състезания, развива се творческото мислене и фината моторика. И задължително в края на занятието се четат откъси от популярни произведения, или се представят детски сборници и енциклопедии от нашия фонд. При провеждането на традиционния Летен лагер за участниците в Детския център във Велинград от 2 до 6 август проведохме литературни четения, изнесени бяха беседи за детски писатели, както и състезание за най-добра илюстрация по приказка или басня по избор.

Библиотеката работи в тясно взаимодействие с ОУ „Иван Вазов”. Най-вече с преподавателите от начален курс. След възстановяване на присъствените занятия, гостувахме три пъти в ГЦОУД в първи и втори клас с литературни четения и викторини. До 2021 година бяхме загубили връзката със средния курс, главно поради незаинтересованост на преподавателите. С идването на новия, млад и енергичен преподавател по български език и литература нещата се промениха към по-добро. Заедно с г-н Петров проведохме литературни четения и драматизация по народната песен „Даваш ли, даваш, балканджи Йово”. Пак благодарение на новия преподавател се увеличи посещаемостта и читаемостта сред учениците от средния курс.

 Една от положителните насоки в работата на библиотеката през изтеклата година е активизирането на усилията за намаляване броя на закъснелите потребители. Чрез писма, лични срещи, напомняния на учители и родители и телефонни обаждания съумяхме чувствително да ги ограничим. През 2021 година извършихме и пълна инвентаризация на библиотечния фонд чрез талониране.

Организирахме и дарителска кампания за обновяване фонда на библиотеката, както и такава за събиране на хартия. С получените средства от вторичните суровини, макар и в минимален размер, закупихме нови документи.

На 21 ноември 2021 г. се навършиха 100 години от учредяването на НЧ „Искра-1921”. По този повод беше изработена специална програма, която включваше и представянето на най-новата ни отпечатана книга по краезнание „История на с. Калояново, Пловдивски окръг” от Лазар Пищялов. За съжаление, наложените ограничения осуетиха честването на този юбилей. Предвиждаме това да се случи в дните около 24 май тази година.

**ІІІ. ЛЮБИТЕЛСКО ТВОРЧЕСТВО И КУЛТУРНО-МАСОВИ МЕРОПРИЯТИЯ**

Въведените ограничения във връзка с коронавируса се отразиха негативно върху редовната дейност на двете танцови формации – ДТС „Изворче” и КНТ „Искрица”. Въпреки ограниченото време поради забрани за репетиции, с много труд, и двата състава успяха да подготвят програма и имат изява, съответно ДТС „Изворче” – в МФФ „Фолк нюанси” през месец юли в Слънчев бряг, а ТК „Искрица” – в Петропавловския събор на народното творчество през м. юни и в Световната купа по фолклор през август, където завоюва сребърен медал.

Традиционно най-посещаваните и силни самостоятелни изяви на читалището, са концертите на 24 май и за Коледа. Последният коледен концерт беше през декември 2019 г., а следващите две години , пак заради ограниченията, такива не бяха провеждани. За първи и единствен път през 2020 г. нямаше отбелязване на 24 май, пак поради същата причина.Радваме се, че успяхме изминалата година да осъществим честване на открито на Деня на славянската писменост и българската просвета и култура.

В последните години, по програмата за работа с младежите, на голям интерес се радват eкскурзиите до градове, исторически и природни забележителности. През 2021 организирахме екскурзия до хижа Безбог, изкачихме връх Безбог с поход и до Поповото езеро.

На 21 ноември 2021 г. се навършиха 100 години от учредяването на НЧ „Искра-1921”. По този повод беше изработена специална програма, която включваше и представянето на най-новата ни отпечатана книга по краезнание „История на с. Калояново, Пловдивски окръг” от Лазар Пищялов. За съжаление, наложените ограничения осуетиха честването на този юбилей. Предвиждаме това да се случи в дните около 24 май тази година.

**ІV. КЛУБНА И КРЪЖОЧНА ДЕЙНОСТ**

Детският дневен център продължава да работи вече единадесет години като устойчиво развитие на проекта „Слънцето свети за всички”, финансиран от фондация Лале. Разшири се броят и обхватът на учениците от целевата група – те вече са 26 от общо 5 села от общината. Децата се занимават с образователни и развлекателни игри, състезания, викторини, изработване на различни предмети и сувенири. Целта на занятията е както да създадем определени умения у децата, така и да ги научим да работят, играят и се забавляват заедно. От 2019 г. редовно през лятната ваканция за тях се провежда петдневен Летен лагер (2019 и 2020 г. – в Копривщица и 2021 – във Велинград), по времето на който дните минават както в игри и забавления, посещения на музеи и басейни, така и във включването на участниците в приготвянето на храната. А игрите, песните и веселието са непрестанни.

През отчетният период Женският клуб доста сви дейността си пак по цитираната по-горе причина. Единствено пред 2019 г. успяхме да отбележим Бабинден и Осми март, да посетим две театрални постановки в град Пловдив и традиционният концерт на ДФА „Тракия” на Античния театър през месец август.

.

**V. ОРГАНИЗАЦИОННА ДЕЙНОСТ.МАТЕРИАЛНА БАЗА.**

НЧ „Искра-1921” изпълнява ролята на методически център по отношение на останалите читалища в общината, а библиотеката изпълнява функциите на общинска на основание чл. 44, ал. 2 и ал. 3 от Закона за обществените библиотеки.Секретарят на централното читалище изпълнява и длъжността на библиотекар централизирано комплектуване за всички библиотеки в общината.

Настоятелството заседава редовно и разглеждана всички въпроси и проблеми, касаещи работата на читалището. Председателят на Проверителната комисия присъства ва тези заседания.

Най-голям проблем продължава да бъде материалната база. Почти няма надежда за построяване на самостоятелна читалищна сграда. Базата ни все така е разпръсната в три отделни сгради. Капацитетът на салона е недостатъчен, а гримьорната е убийствено малка – не повече от 9 кв.м. Липсват условия за нормално организиране на каквото и да е мероприятие, а провеждането му е изпитание за волята и нервите – и на нас като организатори , и на участниците.

Реално оценяваме извършеното през отчетния период. Виждаме и положителните, и отрицателните страни. Имаме желанието и решимостта да преодолеем недостатъците. Остава само една „дребна” подробност – да осигурим така необходимите и винаги недостатъчни финансови средства...като се оказва, че в този случай не можем да разчитаме нито на държавната субсидия, нито на дофинансиране от общината.

 Секретар:

 /А.Бекирова/

**НАРОДНО ЧИТАЛИЩЕ “ИСКРА- 1921” – КАЛОЯНОВО**

**п.к. 4173 пл.”Възраждане” № 6**

**тел. ; 0888/134-100; факс 03123/24-12**

**e-mail:** **iskra\_kaloianovo@abv.bg**

**П Л А Н**

**за дейността на читалището през 2021 година**

***ПОСТОЯННИ ЗАДАЧИ И МЕРОПРИЯТИЯ:***

1. Всеки понеделник и четвъртък – репетиции на ДТС „Изворче” и ТК „Искрица”.
2. Всеки сряда – занимание в Детския дневен център.
3. Ежемесечно – сбирка на Женския клуб.

**МЕСЕЦ ЯНУАРИ**

1. Организиране на витрини в библиотеката за годишнините от рождението на Христо Ботев, П.К. Яворов и Алеко Константинов, Шарл Перо и Хю Лофтинг.

**МЕСЕЦ ФЕВРУАРИ**

1. Да се организира посещение на закрит басейн в Хисаря за децата от ДТС „Изворче” по време на срочната ваканция.

2. Организирано посещение на театрална постановка в Пловдив.

3. Отбелязване годишнината от обесването на Васил Левски – викторина с учениците от четвърти клас и посещение на зарята в Карлово.

**МЕСЕЦ МАРТ**

1. Честване на Деня на самодееца.
2. Честване на националния празник – съвместно с ОУ „Иван Вазов” .
3. Посещение на тържествата за 3 март с младежите.
4. Отбелязване на Международния Ден на жената 8 март – с децата от Детския дневен център и Женския клуб.

**МЕСЕЦ АПРИЛ**

1. Посещение на театрална постановка в Пловдив с Женския клуб.
2. Организиране на конкурс за най-красив букет (за Цветница) и най-красиво великденско яйце (за Великден) с децата от ДДЦ.
3. Организиране на традиционния великденски излет в околностите на Калояново.

**МЕСЕЦ МАЙ**

1. Посещение на тържествата за отбелязване годишнината от Априлското въстание с младежите от селото – по избор в Копривщица, Панагюрище или Клисура.
2. Честване на 100 годишнината от основаването на НЧ „Искра- 1921” със следните мероприятия:
* Фолклорен концерт с професионален изпълнител на открито за цялото население;
* Среща с академик Георги Марков;
* Представяне на отпечатаната от читалището по повод юбилея най-нова книга за историята на Калояново.
1. Традиционен празничен концерт в чест на Деня на славянската писменост и на българската просвета и култура.
2. Участие на ТК „Искрица” в Старопланинския събор „Балкан фолк” във Велико Търново.

**МЕСЕЦ ЮНИ**

1. Участие на ТК „Искрица” в Балканския шампионат по фолклор „Жива вода” в Хисаря.
2. Участие в организирането и провеждането на празниците на община Калояново.

3. Организирано посещение на постановка от OPERA OPEN 2021 на Античния театър.

**МЕСЕЦ ЮЛИ**

1. Участие на ДТС „Изворче” във фолклорен фестивал.
2. Провеждане на Летен лагер с децата от ДДЦ във Велинград.
3. Организиране на екскурзия до Белоградчик по програмата за работа с младежите.
4. 18 юли – Организирано посещение на тържествата в Карлово по повод 185 години от рождението на Васил Левски.

**МЕСЕЦ АВГУСТ**

1. Екскурзия до Седемте рилски езера с младежи – участници в любителските състави.
2. Посещение на фолклорен концерт в Пловдив.
3. Участие на ТК „Искрица” в МФФ.

**МЕСЕЦ СЕПТЕМВРИ**

1. Организиране посещение на тържествата в Пловдив за Съединението на 6 септември и на 22 септември – за Деня на независимостта.
2. Ескрузия до Сопот и хижа „Добрила” с младежите.

**МЕСЕЦ ОКТОМВРИ**

1. Откриване на новия сезон в любителското творчество.
2. Посещение на театрална постановка в Пловдив.

**МЕСЕЦ НОЕМВРИ**

1. Честване Деня на народните будители – общо мероприятие на читалищата от общината.
2. Честване наДеня на християнското семейктво в Женския клуб.

**МЕСЕЦ ДЕКЕМВРИ**

1. Концертни изяви на ДТС „Изворче” и ТК „Искрица” в населени места от общината и региона.

2. Организиране и провеждане на коледни мероприятия за и с участниците в Женския клуб, клуб, Детски дневен център и ДТС „Изворче”

3. Провеждане на традиционния коледно-новогодишен концерт на самодейните състави.

4. Новогодишно празненство за ТК „Искрица”.

 **НЧ „ИСКРА-1921” – КАЛОЯНОВО**

 **СЕКРЕТАР:**

 **/А.Бекирова/**